b'\n_START_ARTICLE_\nE-arve\n_START_PARAGRAPH_\nE-arve on XML-vormingus arve, mis liigub elektroonilises keskkonnas tarkvaras\xc3\xbcsteemide vahel.\n_START_SECTION_\nE-arve komponendid\n_START_PARAGRAPH_\nTavaliselt koosneb e-arve kahest komponendist: arve pildist (reeglina PDF-vormingus) ja arve andmetest (XML, TXT vms). Arve pilt tagab arve taasesitatavuse n\xc3\xb5ude ja andmed annavad v\xc3\xb5imaluse arvet masint\xc3\xb6\xc3\xb6delda \xe2\x80\x93 lugeda failist arve andmed ja teha nende p\xc3\xb5hjal raamatupidamise kanded.\n_START_SECTION_\nE-arve standard\n_START_PARAGRAPH_\nEestil on olemas Eesti e-arve standard, mis on kasutusel nii pankades kui ka majandustarkvaras ehk ERP-programmides._NEWLINE_Eesti e-arve vormingute avaldamisega tegeleb Eesti Pangaliit, kellel lehelt on k\xc3\xa4ttesaadavad k\xc3\xb5ikide kasutusel olevate vormingute versioonid \xe2\x80\x93 nii kirjeldused kui ka vormi juurde kuuluvad manused.\n_START_SECTION_\nE-arve avalikus sektoris\n_START_PARAGRAPH_\nVastavalt 15. detsembril 2016 riigikogus heaks kiidetud raamatupidamise seaduse muutmise seadusele peab avaliku sektori \xc3\xbcksustel olema e-arvete vastuv\xc3\xb5tmise valmidus alates 1. m\xc3\xa4rtsist 2017 ja alates 1. juulist 2017 on ettev\xc3\xb5tjatel kohustus saata avalikule sektorile e-arve standardile vastavaid e-arveid.\n_START_SECTION_\nE-arve kasutus\n_START_PARAGRAPH_\nE-arvete vahendamisega ostja ja m\xc3\xbc\xc3\xbcja vahel tegelevad kas ERP-d v\xc3\xb5i e-arve operaatorid. E-arve operaator on ettev\xc3\xb5te, kes vastutab kas ostja v\xc3\xb5i m\xc3\xbc\xc3\xbcja arvete t\xc3\xb6\xc3\xb6tlemise eest \xe2\x80\x93 majandustarkvarast kliendini toimetamine v\xc3\xb5i ostjale majandustarkvarasse importimine. E-arve operaator on abiks sobilike vormingute tagamisel \xe2\x80\x93 aitab viia Eesti e-arve ERP-le sobivale kujule v\xc3\xb5i ka vastupidi \xe2\x80\x93 teeb ERP vormingust Eesti e-arve.\n_START_SECTION_\nRahvusvahelised standardid\n_START_PARAGRAPH_\nEnim t\xc3\xa4helepanu on saanud UBL (Universal Business Language). Tegu on laiema kogu hankeprotsessi katva andmevoogude kirjeldusega, mille \xc3\xbcks alamosa on ka e-arve._NEWLINE_Eesti Raamatupidajate Kogu on pakkunud v\xc3\xa4lja idee, et juhul kui originaaldokumendiks on andmeid sisaldav XML-fail, siis ei pea sellele lisama arve v\xc3\xa4ljastajapoolset PDF-faili, vaid \xc3\xbcksnes XLS-faili, mis v\xc3\xb5imaldab arve loetava vormi moodustada XML-faili p\xc3\xb5hjal selle vaatamise hetkel.'